SIRI ยิ้มคอนโดฯขายดี มั่นใจยอดพรีเซลล์ทั้งปีทะลุเป้า
SIRI ยิ้มคอนโดฯขายดี ดันยอดพรีเซลล์รวมล่าสุดอยู่ที่ 1.45 หมื่นลบ. หรือคิดเป็น 35% จากเป้าหมายทั้งปีที่ 4.2 หมื่นลบ.
9 ส.ค. 2559

นายอุทัย อุทัยแสงสุข รองกรรมการผู้จัดการอาวุโส สายงานพัฒนาธุรกิจและพัฒนาคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า บริษัทสามารถสร้างยอดขายรวมได้แล้ว 14,500 ล้านบาท หรือคิดเป็น 35% จากเป้าหมายยอดขายทั้งปี 42,000 ล้านบาท
เนื่องจากบริษัทได้รับการตอบรับที่ดีในคอนโดมิเนียมสร้างเสร็จพร้อมอยู่ จากความต้องการที่อยู่อาศัยของลูกค้าหลายกลุ่มที่ยังเติบโตได้อย่างต่อเนื่อง ทั้งกลุ่มนักท่องเที่ยว และแรงงานชำนาญการต่างชาติที่เข้ามาทำงานในไทยที่เอื้อให้เกิดความต้องการที่พักอาศัยทั้งในระยะสั้นและระยะยาว
นอกจากนี้ ตลาดคอนโดมิเนียมในเมืองตากอากาศของไทย ยังเป็นตัวเลือกที่น่าสนใจของนักลงทุนรายย่อย และผู้บริโภคที่สนใจซื้อเป็นทรัพย์สินระยะยาว ทำให้ตลาดคอนโดมิเนียมในต่างจังหวัด ตามหัวเมืองตากอากาศหลัก อย่างพัทยา ภูเก็ต หัวหิน-ชะอำ และเขาใหญ่ ซึ่งเป็นสถานที่ท่องเที่ยวยอดนิยมของนักท่องเที่ยว กลายเป็นตลาดที่น่าสนใจสำหรับนักลงทุนมากขึ้น เนื่องจากคอนโดมิเนียมในเขตพื้นที่เมืองตากอากาศเหล่านี้ ส่วนใหญ่เป็นคอนโดมิเนียมสร้างเสร็จพร้อมอยู่ ซึ่งมีข้อดีคือผู้ซื้อสามารถเห็นโครงการ และห้องจริง และยังสามารถย้ายเข้าอยู่ หรือปล่อยเช่า โดยสร้างผลตอบแทนได้ทันที
โดยล่าสุด โครงการบ้านปลายหาด วงศ์อมาตย์ พัทยา ได้รับความสนใจจากลูกค้าในการซื้อเพื่อปล่อยเช่า จากภาพรวมตลาดคอนโดฯ เช่าในพัทยา ซึ่งราคาอยู่ที่ 650-830 บาทต่อตารางเมตร หรือเฉลี่ย 19,500-24,900 บาทต่อเดือน ให้ผลตอบแทน 11-14 % ต่อปี ทั้งนี้ ปัจจุบัน โครงการบ้านปลายหาด วงศ์อมาตย์ พัทยา มียอดขายแล้วถึง 90%
นอกจากนี้ คอนโดมิเนียมพร้อมเข้าอยู่ 2 โครงการใหม่ ได้แก่ โครงการ ดีคอนโด แคมปัส รังสิตและโครงการ ดีคอนโด นิม เชียงใหม่ ได้แก่ โครงการ ดีคอนโด แคมปัส รังสิต มูลค่าโครงการ 800 ล้านบาท และโครงการ ดีคอนโด นิม เชียงใหม่ มูลค่าโครงการ 1,100 ล้านบาท ก็ได้รับการตอบรับที่ดีจากลูกค้าเช่นกัน จากการเป็นคอนโดมิเนียมสร้างเสร็จพร้อมอยู่
ส่งให้บริษัทสามารถสร้างยอดขายรวมไปได้แล้วกว่า 14,500 ล้านบาท หรือคิดเป็น 35% จากเป้าหมายยอดขาย 42,000 ล้านบาท โดยเป็นยอดขายของเดือนกรกฎาคม 2559 ที่ผ่านมา 1,800 ล้านบาท สูงกว่าในช่วงเดือนเดียวกันของปีที่ผ่านมา(ก.ค. 2558) ซึ่งมียอดขาย 853 ล้านบาท เติบโตขึ้นกว่า 110% นอกจากนี้บริษัทยังมั่นใจว่าจะสามารถสร้างยอดพรีเซลล์ได้ตามเป้าหมาย เนื่องจากบริษัทจะเดินหน้าเปิดตัวโครงการใหม่ตามแผนธุรกิจที่วางไว้เป็นมูลค่ารวมอีกถึง 34,600 ล้านบาทในช่วงที่เหลือของปีนี้
 